钦定古今图书集成/明伦汇编/交谊典/第109卷 > 《小雅巧言六章》
## 钦定古今图书集成/明伦汇编/交谊典/第109卷 > 《小雅巧言六章》

大夫伤于谗，无所控告而诉之于天。

悠悠昊天，曰父母且。无罪无辜，乱如此怃。昊天已威，
予慎无罪。昊天泰怃，予慎无辜。

乱之初生，僭始既涵。乱之又生，君子信谗。“君子如怒，
乱庶遄沮。君子如祉，乱庶遄已。”

君子屡盟，乱是用长。君子信盗，乱是用暴。盗言孔甘，
乱是用餤。匪其止共，维王之卭。
奕奕寝庙，君子作之。秩秩大猷，圣人莫之。他人有心，
予忖度之。跃跃毚兔，遇犬获之。

荏染柔木，君子树之。往来行言，心焉数之。“蛇蛇硕言”，
出自口矣。巧言如簧，颜之厚矣。

彼何人斯？居河之麋。无拳无勇，职为乱阶。既微且尰，
尔勇伊何？为犹将多，尔居徒几何？